Hosni Mubarak

Múhameð Hosni Said Mubarak (arabíska : محمد حسنى سيد مبارك ) (fæddur 4. maí 1928, látinn 25. febrúar 2020), almennt þekktur undir nafninu Hosni Mubarak (arabíska: حسنى مبارك ) var fjórði forseti Egyptalands frá 14. október 1981 til 11. febrúar 2011 en hann sagði af sér í kjölfar mikilla mótmæla.

Mubarak var útnefndur varaforseti Egyptalands eftir að hafa klifrað upp metorðastigann í egypska flughernum. Hann tók við forsetastóli af Anwar Sadat eftir að sá síðarnefndi var myrtur af öfgamönnum í kjölfar friðarsamkomulags hans við Ísrael.

Embætti forseta Egyptalands er almennt talin valdamesta staða í Arabaheiminum. Mubarak hélt fast um stjórnartaumana allan feril sinn í embætti en leyfði þó lýðræðislegar kosningar í landinu.

Eftir að Mubarak var steypt af stóli var hann handtekinn og ákærður fyrir ýmsa glæpi, meðal annars fyrir að hafa beitt forsetavaldi sínu til að láta myrða fólk í byltingunni 2011. Mubarak dvaldi undir ströngu eftirliti í fangelsum og hersjúkrahúsum næstu árin en var loks sýknaður og endanlega látinn laus árið 2017. Mubarak lést á sjúkrahúsi í Kaíró árið 2020. 

Tilvísanir

Flokkur:Aðalritarar Samtaka hlutlausra ríkja
Mubarak, Hosni
Flokkur:Forsætisráðherrar Egyptalands
Flokkur:Leiðtogar Kalda stríðsins
Flokkur:Varaforsetar Egyptalands